قازاخیستان-دا خالق یئنی پرزیدنتینی تعیین ائتمک اوچون 9 یوندا سئچکی‌لره گئدیر.
اؤلکه‌ده قئیدیاتدا اولان 11 میلیون 947 مین سئچیجی یئرلی واختلا ساعات 07.00 ایله 20.00 آراسیندا 9970 سئچکی منطقه‌سینده سس وئره‌جک‌لر.
خاریجده کی قازاخیستان وطنداش‌لاری ایسه 51 اؤلکه‌ده قورولان 64 سئچکی مرکزینه گئده‌جک.
سس لرین ساییلماسی سئچکی مودتی سونا چاتدیق‌دان سونرا 12 ساعت عرضینده باش توتاجاق.
خاطیرلاداق کی، قازاخیستان پرزیدنتی نورسولطان نازاربایئو مارت آییندا ایستعفا وئریب. اوندان سونرا اؤلکه‌نین موقتی پرزیدنتی کاسیم جومرد توکایئو اولدو کی، حال-حاضردا او 7 نامیزد آراسیندا‌دیر.
اؤلکه قانون‌لارینا گؤره، پرزیدنت‌لیگه نامیزد قازاخ دیلینی بیلمه‌لی، 40 یاشینی کئچمه‌لی، اؤلکه‌ده ان آز 15 ایللیک قئیدیاتی و دؤولت تشکیلات‌لاریندا ان آز 5 ایل چالیشمیش اولما‌لی‌دیر.
